Oficialusis leidinys L 351 , 28/12/2002 p. 0006 - 0011



Tarybos reglamentas (EB) Nr. 2347/2002 2002 m. gruodžio 16 d. nustatantis konkrečius prieinamumo reikalavimus ir susijusias sąlygas, taikomas giliavandenių žuvų išteklių žvejybai EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 37 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], kadangi: (1) 1992 m. gruodžio 20 d. Tarybos reglamentas (EEB) Nr. 3760/92, nustatantis žvejybos ir akvakultūros sistemą Bendrijoje [3], reikalauja, kad Taryba, atsižvelgdama į turimas mokslines rekomendacijas ir ypač į Žuvininkystės mokslo, technikos ir ekonomikos komiteto paruoštą ataskaitą, patvirtintų reikiamas priemones, užtikrinančias racionalų, atsakingą ir subalansuotą išteklių naudojimą, taip pat išteklių prieinamumo sąlygas. (2) Mokslinės rekomendacijos, liečiančios jūrų gelmėse aptinkamus konkrečių žuvų išteklius, liudija, kad tuos išteklius lengvai pažeidžia jų naudojimas, ir kad šių išteklių žvejybos galimybės turėtų būti ribojamos arba sumažinamos, norint užtikrinti jų tęstinumą. (3) Mokslinės rekomendacijos taip pat parodo, kad žvejybinės pastangos valdymas yra tinkamas prevencinio jūrų giliavandenių išteklių valdymo užtikrinimo būdas. (4) Kadangi dėl to tikslinga numatyti specialių žvejybos leidimų išdavimą laivams, gaudantiems giliavandenes žuvis, ir apriboti žvejybinę pastangą gaudant tokius žuvų išteklius dabartiniu žvejybinės pastangos lygiu. (5) Tiksli ir naujausia informacija apie žvejybą yra būtina sąlyga aukštos kokybės mokslinių rekomendacijų pateikimui; geriausiai tokią informaciją gali surinkti kvalifikuoti ir nepriklausomi moksliniai stebėtojai, bendradarbiaudami su žvejybos pramonės ir kitais suinteresuotais asmenimis. (6) Atitinkama, patikrinama ir naujausia informacija, skirta mokslinėms rekomendacijoms dėl žuvininkystės ir jūrų aplinkos, turi būti iš karto pateikiama atitinkamoms mokslo ir valdymo įstaigoms. (7) Siekiant užtikrinti efektyvų ir prevencinį žvejybinės pastangos, skirtos giliavandenėms žuvų rūšims, valdymą, būtina identifikuoti šias rūšis gaudančius laivus, suteikiant jiems specialius leidimus žvejoti, išduodamus remiantis 1994 m. birželio 27 d. Tarybos reglamentu (EB) Nr. 1627/94, nustatančiu bendrąsias nuostatas dėl specialių žvejybos leidimų [4], ir 1995 m. gruodžio 20 d. Komisijos reglamentu (EB) Nr. 2943/95, nustatančiu išsamias Tarybos reglamento (EB) Nr. 1627/94 taikymo taisykles [5]. (8) Be kontrolės priemonių, nustatytų 1993 m. spalio 12 d. Tarybos reglamente (EEB) Nr. 2847/93, nustatančiame bendros žvejybos politikos kontrolės sistemą [6], ir 1997 m. liepos 29 d. Komisijos reglamente (EB) Nr. 1489/97, nustatančiame išsamias Tarybos reglamento (EEB) Nr. 2847/93 dėl palydovinės laivų sekimo sistemos taikymo taisykles [7], būtinos papildomos kontrolės priemonės, norint užtikrinti šiame reglamente nustatytų priemonių įgyvendinimą. (9) Šio reglamento įgyvendinimui būtinos priemonės turi būti priimtos remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [8], PRIĖMĖ ŠĮ REGLAMENTĄ: 1 straipsnis Taikymo sritis Šis reglamentas taikomas Bendrijos žvejybos laivams, užsiimantiems žvejybos veikla ICES (Tarptautinės jūrų tyrinėjimo tarybos) I–XIV parajoniuose ir Bendrijos vandenyse CECAF 34.1.1, 34.1.2, 34.1.3 ir 34.2 rajonuose, kurios metu sugaunamos I priede išvardytos rūšys. 2 straipsnis Sąvokos Šiame reglamente vartojamos šios sąvokos: a) "giliavandenės žuvų rūšys" – tai I priede išvardytos rūšys; b) "leidimas gelminei žvejybai" – tai specialus leidimas žvejoti giliavandenių žuvų rūšis, išduodamas remiantis Reglamento (EB) Nr. 1627/94 7 straipsniu; c) "galia" – tai įrengtoji laivų variklio galia kilovatais, matuojama remiantis 1986 m. rugsėjo 22 d. Tarybos reglamentu (EEB) Nr. 2930/86, nustatančiu žvejybos laivų charakteristikas [9]; d) "tūris" – tai bendroji talpa, matuojama remiantis Reglamentu (EEB) Nr. 2930/86; e) "kilovatai per žvejybos dieną" – tai galios, kaip apibrėžta c punkte, ir dienų, kuriomis žvejybos laivas yra vandenyje panardinęs kokį nors žūklės įrankį, skaičiaus sandauga. 3 straipsnis Leidimas gelminei žvejybai 1. Valstybės narės užtikrina, kad žvejybos veiklai, kuria užsiimantys laivai, plaukiojantys su jų vėliava ir įregistruoti jų teritorijoje, kiekvienais kalendoriniais metais sugauna ir laiko laive giliavandenių žuvų rūšių laimikius, viršijančius 10 tonų, turėtų būti gaunamas leidimas gelminei žvejybai. Tačiau kiekvieno jūrų reiso metu draudžiama žvejoti ir laikyti laive, perkelti arba iškrauti į krantą bendrą giliavandenių žuvų rūšių kiekį, viršijantį 100 kg, išskyrus tuos atvejus, kai laivui išduotas leidimas gelminei žvejybai. 2. Valstybės narės prašymu, atsižvelgiant į sezoninę ir mėgėjišką žvejybą, gali būti nustatytos specialios priemonės. 3. Išsamios 2 straipsnio dalies taikymo taisyklės patvirtinamos 11 straipsnio 2 dalyje nurodyta tvarka. 4 straipsnis Pastangos apribojimas 1. Valstybės narės apskaičiuoja savo laivų, kurie 1998 m., 1999 m. arba 2000 m. į krantą iškrovė daugiau kaip 10 tonų bet kokių giliavandenių žuvų rūšių, bendrą galią ir bendrą tūrį. Šios suvestinės vertės pranešamos Komisijai. Komisijai raštu paprašius valstybės narės per trisdešimt dienų pateikia laimikio apskaitos, kurią atlieka laivai, turintys leidimą gelminei žvejybai, dokumentus. 2. Kiekviena valstybė narė gali savo laivams išduoti leidimus gelminei žvejybai, jei: a) šių laivų bendra galia neviršija bendros galios, nustatytos remiantis 1 straipsnio dalimi, ir (arba) b) šių laivų bendras tūris neviršija bendro tūrio, nustatyto remiantis 1 straipsnio dalimi. 5 straipsnis Pranešimas apie žūklės įrankių savybes ir žvejybos veiklą Be Reglamento (EEB) Nr. 2847/93 6 straipsnyje nustatytų įpareigojimų, Bendrijos žvejybos laivo, kuriam išduotas leidimas gelminei žvejybai, kapitonas laivo žurnale arba laivo vėliavos valstybės narės nustatytoje formoje įrašo III priede nurodytą informaciją. 6 straipsnis Laivų stebėjimo sistema 1. Nepaisant Reglamento (EB) Nr. 1489/97 6 straipsnio 2 dalies, jei žvejybos laive sumontuotas palydovinio sekimo prietaisas sugenda arba neveikia, laivo kapitonas kas dvi valandas turi pranešti laivo vėliavos valstybei ir pakrantės valstybėms narėms laivo geografinę padėtį. 2. Šiam jūrų reisui pasibaigus, laivui neleidžiama išplaukti iš uosto, kol kompetentingos institucijos nenustato, kad palydovinio sekimo prietaisas gerai veikia. 3. Remiantis 1999 m. birželio 24 d. Tarybos reglamentu (EB) Nr. 1447/1999, nustatančiu bendros žuvininkystės politikos taisykles šiurkščiai pažeidžiančių veikimo būdų sąrašą [10], pakartotinis 1 ir 2 straipsnio dalyse nustatytų pareigų nesilaikymas bus laikomas elgesiu, šiurkščiai pažeidžiančiu bendrą žuvininkystės politiką. 4. Išsamios šio straipsnio taikymo taisyklės priimamos 11 straipsnio 2 dalyje nurodyta tvarka. 7 straipsnis Nurodytieji uostai 1. Nuo 2003 m. kovo 1 d. bet kokių giliavandenių žuvų rūšių kiekis, viršijantis 100 kg, gali būti iškraunamas tik giliavandenių žuvų rūšių iškrovimui skirtuose uostuose. 2. Kiekviena valstybė narė nurodo uostus, kuriuose iškraunamas giliavandenių žuvų rūšių kiekis, viršijantis 100 kg, ir nustato su tuo susijusią tikrinimo ir priežiūros tvarką, įskaitant kiekvieną kartą iškraunamo giliavandenių žuvų rūšių kiekio registravimo ir pranešimo sąlygas. 3. Kiekviena valstybė narė per 60 dienų nuo šio reglamento įsigaliojimo dienos perduoda Komisijai paskirtųjų uostų sąrašą, o per 30 dienų nuo minėto sąrašo perdavimo nurodo 2 straipsnio dalyje numatytą su tuo susijusią tikrinimo ir priežiūros tvarką. Komisija šią informaciją perduoda visoms kitoms valstybėms narėms. 8 straipsnis Stebėtojai 1. Remdamasi 2 straipsnio dalyje numatytu mėginių ėmimo planu, kiekviena valstybė narė žvejybos laivams, kuriems buvo išduotas leidimas gelminei žvejybai, paskiria mokslininkus stebėtojus. 2. Kiekviena valstybė narė paruošia mėginių ėmimo planą, numatantį stebėtojų paskirstymą ir mėginių ėmimą uostuose, kuris užtikrintų tipinių duomenų, pakankamų giliavandenių žuvų išteklių įvertinimui ir valdymui, surinkimą. Per šešis mėnesius nuo šio reglamento įsigaliojimo dienos, Komisija, remdamasi moksliniu ir statistiniu įvertinimu, patvirtina mėginių ėmimo planą. 3. Išsamios 1 ir 2 straipsnio dalių taikymo taisyklės patvirtinamos 11 straipsnio 2 dalyje nurodyta tvarka. 4. Mokslininkas stebėtojas: a) nepriklausomai laivo žurnale įrašo 5 straipsnyje nurodytą informaciją; b) pasibaigus stebėjimo laikotarpiui per 20 dienų pateikia ataskaitą atitinkamos valstybės narės kompetentingoms institucijoms. Gavus rašytinį prašymą, šios ataskaitos egzempliorius per 30 dienų išsiunčiamas Komisijai; c) atlieka kitas mėginių ėmimo plane nurodytas pareigas. 5. Mokslininkas stebėtojas negali būti: a) laivo, į kurį jis paskiriamas, kapitono arba kurio nors kito laive dirbančio pareigūno giminaitis; b) laivo, į kurį jis paskiriamas, kapitono darbuotojas; c) kapitono atstovo darbuotojas; d) bendrovės, kurią valdo kapitonas arba jo atstovas, darbuotojas; e) kapitono atstovo giminaitis. 9 straipsnis Informacija Be Reglamento (EEB) Nr. 2847/93 15 ir 19i straipsniuose nustatytų pareigų, valstybės narės, remdamosios laivo žurnale įrašyta informacija, įskaitant žvejybos dienų, praleidžiamų ne uoste, įrašus ir mokslininkų stebėtojų pateiktas ataskaitas, kas pusę kalendorinių metų (per tris mėnesius jiems pasibaigus) pateikia Komisijai informaciją apie sugautas giliavandenių žuvų rūšis ir naudotą žvejybinę pastangą, išreikštą žvejybos dienos kilovatais ir suskirstytą pagal metų ketvirtį, žūklės įrankių rūšį ir žuvų rūšį, taip pat informaciją, susijusią su II priede nurodytomis žuvimis, pagal ICES statistinį kvartalą ir CECAF parajonį. Komisija nedelsdama perduoda šią informaciją atitinkamoms mokslo įstaigoms. 10 straipsnis Paskesni veiksmai Iki 2005 m. birželio 30 d. Komisija Europos Parlamentui ir Tarybai pateikia pranešimą apie bendrą giliavandenių žuvų rūšių valdymo schemą. Remdamasi šiuo pranešimu Komisija teikia Tarybai pasiūlymus dėl būtinų šios schemos pakeitimų. 11 straipsnis Komiteto darbo tvarka 1. Komisijai padeda Tarybos reglamento (EEB) Nr. 3760/92 17 straipsniu įkurtas komitetas. 2. Jei daroma nuoroda į šią straipsnio dalį, taikomi Sprendimo 1999/468/EB 4 ir 7 straipsniai. Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai. 3. Komitetas nustato savo darbo tvarkos taisykles. 12 straipsnis Įsigaliojimas Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo 2003 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. gruodžio 16 d. Tarybos vardu Pirmininkas M. Fischer Boel [1] OL C 151 E, 2002 6 25, p. 184. [2] 2002 m. spalio 10 d. pareikšta nuomonė (dar nepaskelbta Oficialiajame leidinyje). [3] OL L 389, 1992 12 31, p. 1. Reglamentas su paskutiniais pakeitimais, padarytais Reglamentu (EB) Nr. 1181/98 (OL L 164, 1998 6 9, p. 1). [4] OL L 171, 1994 7 6, p. 7. [5] OL L 308, 1995 12 21, p. 15. [6] OL L 261, 1993 10 20, p. 1. Reglamentas su paskutiniais pakeitimais, padarytais Reglamentu (EB) Nr. 2846/98 (OL L 358, 1998 12 31, p. 5). [7] OL L 202, 1997 7 30, p. 18. Reglamentas su paskutiniais pakeitimais, padarytais Komisijos reglamentu (EB) Nr. 2445/1999 (OL L 298, 1999 11 19, p. 5). [8] OL L 184, 1999 7 17, p. 23. [9] OL L 274, 1986 9 25, p. 1. Reglamentas su pakeitimais, padarytais Reglamentu (EB) Nr. 3259/94 (OL L 339, 1994 12 29, p. 11). [10] OL L 167, 1999 7 2, p. 5. -------------------------------------------------- I PRIEDAS Giliavandenių žuvų rūšių sąrašas Mokslinis pavadinimas | Bendrinis pavadinimas | Aphanopus carbo | Juodoji kardžuvė | Apristuris spp. | Islandijos katinis ryklys | Argentina silus | Atlantinė argetina | Beryx spp. | Beriksas | Centrophorus granulosus | Rudasis trumpadyglis ryklys | Centrophorus squamosus | Pilkasis trumpadyglis ryklys | Centroscyllium fabricii | Juodasis šuninis ryklys | Centroscymnus coelolepis | Portugalijos ryklys | Coryphaenoides rupestris | Bukasnukis ilgauodegis grenadierius | Dalatias licha | Šokoladinis dygliaryklis | Deania calceus | Smėlinis ryklys | Etmopterus princeps | Didysis juodasis dygliaryklis | Etmopterus spinax | Naktinis juodasis dygliaryklis | Galeus melastomus | Juodažiotis pjūklauodegis katryklis | Galeus murinus | Nykštukinis katryklis | Hoplostethus atlanticus | Atlantinis pjūkapilvis | Molva dypterigia | Melsvoji molvė | Phycis blennoides | Didžiaakė siūlapelekė vėgėlė | Centroscymnus crepidater | Centroscymnus crepidater rūšies ryklys | Scymnodon ringens | Scymnodon ringens rūšies ryklys | Hexanchus griseus | Pilkasis šešiažiaunis ryklys | Chlamydoselachus anguineus | Garbanotasis ryklys | Oxynotus paradoxus | Oxynotus paradoxus rūšies ryklys | Somniosus microcephalus | Grenlandinis ryklys | -------------------------------------------------- II PRIEDAS Papildomas 9 straipsnyje minimų giliavandenių žuvų sąrašas Mokslinis pavadinimas | Bendrinis pavadinimas | Pagellus bogaraveo | Raudonpelekis pagelas | Chimaera monstrosa | Europinė chimera | Marcrourus berglax | Šiaurinis grenadierus | Mora moro | Gelminė menkė | Antimora rostrata | Melsvoji antimera | Epigonus telescopus | Juodasis kardinolas | Helicolenus dactylopterus | Melsvažiotis ešerys | Conger conger | Atlanto jūrų ungurys | Lepidopus caudatus | Uodeguotoji kardžuvė | Alepocephalus bairdii | Berdo švelniagalvė | Lycodes esmarkii | Paprastasis likodas | Raja hyperborea | Šiaurinė raja | Sebastes viviparus | Mažasis jūrų ešerys | Hoplostethus mediterraneus | Viduržemio pjūklapilvis | Trachyscorpia cristulata | Giliavandenė skorpionė | Raja nidarosiensus | Raja norveginė | Chaecon (Geryon) affinis | Gelminis penkiadantis krabas | Raja fyllae | Apvalainoji raja | Hydrolagus mirabilis | Amerikinė chimera | Rhinochimaera atlantica | Atlanto chimera | Alepocephalus rostratus | Riso švelniagalvė | Polyprion americanus | Amerikinis rudasis ešerys | -------------------------------------------------- III PRIEDAS Informacija apie 5 straipsnyje nurodytų žūklės įrankių savybes ir žvejybos veiklą 1. Jei laivai naudoja ūdas: - vidutinis ant ūdų naudojamų kablių skaičius, - bendra ūdų buvimo jūroje trukmė per parą ir tuo laikotarpiu atliktų užmetimų skaičius, - žvejybos gylis. 2. Jei laivai naudoja statomuosius tinklus: - tinklo akies dydis, - vidutinis tinklo ilgis, - vidutinis tinklo aukštis, - bendras tinklų buvimo per parą jūroje laikas ir tuo metu atliktų ištraukimų skaičius, - žvejybos gylis. 3. Jei laivai naudoja traukiamuosius žūklės įrankius: - tinklo akies dydis, - bendras tinklų buvimo per parą jūroje laikas ir tuo metu atliktų ištraukimų skaičius, - žvejybos gylis. --------------------------------------------------